Virallinen lehti nro C 386 , 11/12/1998 s. 0138



KIRJALLINEN KYSYMYS E-1508/98 esittäjä(t): Daniel Varela Suanzes-Carpegna (PPE) komissiolle (13. toukokuuta 1998) Aihe: Tietoyhteiskunta ja taloudellinen ja sosiaalinen yhteenkuuluvuus Euroopan parlamentin aluepoliittinen valiokunta korosti (mietintö A-0399/97), että tietoyhteiskunnan syntyminen yleensä ja kyky käyttää tietoa käytännössä ja muuttaa sitä myöhemmin merkitykselliseksi vaativat erityisiä taitoja. Siksi valiokunta korostaa Amsterdamin sopimuksen määräystä, jonka mukaan "Jäsenvaltiot ja yhteisö pyrkivät tämän osaston määräysten mukaisesti kehittämään yhteensovitettua työllisyysstrategiaa ja erityisesti edistämään ammattitaitoisen, koulutetun ja mukautumiskykyisen työvoiman sekä talouden muutoksiin reagoivien työmarkkinoiden kehittymistä Euroopan unionista tehdyn sopimuksen B artiklassa ja tämän sopimuksen 2 artiklassa määriteltyjen tavoitteiden saavuttamiseksi" (uuden II osaston 3 luvun 1 artikla, liitetään ETY-sopimuksen nykyisen VI osaston jälkeen). Voiko komissio ilmoittaa onko se ottanut nämä tietoyhteiskuntaan liittyvät pyynnöt huomioon rakennerahastojen uudistamista koskevissa Euroopan komission lopullisissa ehdotuksissa, jotka komissio hyväksyi 18. maaliskuuta 1998 ja erityisesti uudessa tavoitteessa 3, joka koskee inhimillisiä voimavaroja? Komission jäsenen Pádraig Flynninkomission puolesta antama vastaus (22. kesäkuuta 1998) Ehdotuksessaan Euroopan sosiaalirahastoa koskevaksi neuvoston asetukseksi(1) komissio on ehdottanut, että rahastosta tuetaan työvoiman kehittämistoimia. Euroopan sosiaalirahaston varoin on erityisesti määrä tukea toimintaa, jonka tarkoituksena on toteuttaa Euroopan työllisyysstrategia ja luoda vuosittaiset työllisyyttä koskevat suuntaviivat tukemaan ja täydentämään jäsenvaltioiden toimintaa seuraavilla aloilla: - aktiivisen työmarkkinapolitiikan kehittäminen vähentämään työttömyyttä, estämään pitkäaikaistyöttömyyttä sekä helpottamaan pitkään työttömänä olleiden, nuorten ja työhön palaavien pääsyä työelämään, - syrjäytymisen ehkäiseminen ja yhtäläisten työelämään pääsyn mahdollisuuksien edistäminen, - ammatillisten koulutusjärjestelmien kehittäminen osana elinikäisen oppimisen politiikkaa, jonka tarkoituksena on parantaa ja ylläpitää työllistettävyyttä, liikkuvuutta ja työelämään pääsyä, - järjestelmien parantaminen siten, että edistetään työvoiman ammattitaitoa, koulutusta ja sopeutumiskykyä, innovatiivisuuden ja sopeutumiskyvyn kannustaminen työn organisoinnissa, yrittäjyyden ja työpaikkojen luomisen tukeminen sekä työvoiman lisääminen tieteen, tutkimuksen ja teknologian alalla, - naisten työelämään osallistumisen ja urakehityksen edistäminen, naisten rohkaiseminen tarttumaan uusiin työtilaisuuksiin ja ryhtymään yrittäjiksi sekä sukupuolesta riippuvaisen vertikaalisen ja horisontaalisen jaottelun vähentäminen työmarkkinoilla. Asetuksen 2 artiklan 3 kohdassa viitataan siihen, että tietoyhteiskunnan sosiaaliset ja työelämään liittyvät ulottuvuudet on otettava huomioon, erityisesti kehittämällä toimenpiteitä ja ohjelmia, jotka hyödyntävät tietoyhteiskunnan työvoimapotentiaalia ja varmistavat kaikille yhtäläiset mahdollisuudet päästä osallisiksi tietoyhteiskunnan suomista mahdollisuuksista ja eduista. (1) KOM(1998) 131 lopullinen.